**Veli-Matti "Läjä" Äijälä** (s. 29. syyskuuta 1958 Tornio) on suomalainen muusikko ja sarjakuvapiirtäjä. Hänet tunnetaan etenkin hardcore punk -yhtyeensä Terveiden Käsien (TK) laulajana ja ainoana jäsenenä, joka oli yhtyeessä koko sen olemassaolon ajan. Terveet Kädet aloitti uransa alkumuodossaan 1978 ja virallisesti vuonna 1980

Terveiden Käsien lisäksi Äijälän yhtyeitä ovat Aavikon kone ja moottori, Billy Boys, Death Trip, The Leo Bugariloves, The Sultans, The Kolmas, Sakset! ja Lapin Helvetti. Näistä Aavikon kone ja moottori, The Kolmas, Sakset! ja Billy Boys soittavat kokeellista elektronista musiikkia, joskin Billy Boys on soittanut myös rockabilly-musiikkia.

Äijälän underground-sarjakuvia on julkaistu muun muassa kokoelmassa *X* (Huuda huuda, 2010).

Ura
---

Äijälä on julkaissut myös yhden elektronisen kappaleen nimellä Veli-Matti Äijälä *Passions of Läjä Äijälä* -kokoelmalla. Äijälän oma levy-yhtiö on Torniossa vuonna 1979 perustettu IKBAL eli Ismon Karkean Brutaalit Aavikkolevyt.

Musiikin tekemisen lisäksi Äijälä on piirtänyt underground-sarjakuvia. Kemin valtakunnallisessa sarjakuvakilpailussa 1985 Äijälä sijoittui sarjallaan *Slemmy* jaetulle toiselle sijalle. Äijälän sarjakuvia ovat julkaisseet muun muassa lehdet *Kupla* (1982–83), *Kannus* (Seinäjoen sarjakuvaseura, 1986–88) ja *Sarjari* (Tampereen sarjakuvaseura, 1986–2017). Äijälä on tehnyt myös kuvituksia levynkansiin (muun muassa Terveet Kädet, Billy Boys, CMX, Raygun, Death Trip, Sorto).

Vuosina 1990–94 Äijälä toimitti ja osin piirsi viisi *X*-sarjakuvalehteä, jotka julkaisi hänen oma IKBAL-kustantamonsa. Lehti julkaistiin ensimmäistä numeroa lukuun ottamatta englanninkielisenä, Kari Heikosen käännöksinä. Äijälän lehteen tekemät sarjakuvat on koottu suomenkielisinä albumiin *X* (Huuda Huuda, 2010), jossa mukana ovat myös englanninkieliset käännökset.

Äijälä on sanoittanut kappaleita myös Apulannalle ja julkaissut punk-runokokoelman *Runojen kevät* vuonna 2007 yhdessä Pupu Lihaviston ja Astro Lihjamon kanssa.

Diskografia
-----------

* *Passions of Läjä Äijälä*  (2004, Äijälän projekteista koostettu kokoelma-albumi)
* *Raskas taakka*  (2012, EP)
* *Alzheimer*  (2016, EP)
* *Minun vereni*  (2016)
* *Raskas Alzheimer*  (2017)
* *Minuuttibiitti EP*  (2017)
* *Keskellä Ei Mitään* (2018)

Teoksia
-------

* Lihjamo, Astro & Äijälä, Läjä & Lihavisto, Pupu: *Runojen kevät*. Kuvitus: Timo Ketola. Nummela: Molly-Mood, 2007. ISBN 978-952-99911-0-5.
* Äijälä, Läjä: *X*. Helsinki: Huuda huuda, 2010. ISBN 978-952-5724-27-1.

Lähteet
-------

1. 1 2 3  Jerrman, Toni: Veli-Matti "Läjä" Boy Äijälä.  *Tähtivaeltaja*, 1986, 5. vsk, nro 3/1986, s. 5. Helsinki:  Helsingin science fiction -seura ry.
2. 1 2  Maailman mielettömyys Avanto: Helsinki Media Art Festival 2004. Viitattu 27.7.2008.
3. ↑  Tekijät Huuda huuda.  Arkistoitu 17.3.2009. Viitattu 17.9.2010.
4. ↑  Sarjari-arkisto Tampereen sarjakuvaseura. Viitattu 14.7.2017.
5. ↑  CMX: *Johannes Kastaja*. P. Tuotanto, 1987.
6. ↑
7. ↑  Läjä Äijälä: X Huuda huuda.  Arkistoitu 14.1.2012. Viitattu 29.1.2012.
8. ↑  Isoaho, Timo: Läjä Äijälä kirjoitti tekstejä Apulannalle *Soundi*.  Arkistoitu 20.12.2011. Viitattu 22.1.2009.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |